รัฐมนตรีประจำสำนักนายกรัฐมนตรี ลงพื้นที่ตรวจเยี่ยมและให้กำลังใจเจ้าหน้าที่ปฏิบัติงาน ที่จุดตรวจควบคุมการแพร่ระบาดโควิด-19 ในพื้นที่จังหวัดนนทบุรีและปทุมธานี
รัฐมนตรีประจำสำนักนายกรัฐมนตรี ลงพื้นที่ตรวจเยี่ยมและให้กำลังใจเจ้าหน้าที่ปฏิบัติงาน ที่จุดตรวจควบคุมการแพร่ระบาดโควิด-19 ในพื้นที่จังหวัดนนทบุรีและปทุมธานีเมื่อคืนที่ผ่านมา 16 เมษายน 2563 นายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะผู้อำนวยการศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 (โควิด-19) เปิดเผยภายหลังลงพื้นที่ตรวจเยี่ยม จุดตรวจควบคุมการแพร่ระบาดโควิด-19 ถนน 340 ฝั่งขาออก หน้าองค์การบริหารส่วนตำบลไทยใหญ่ อำเภอไทรน้อย จังหวัดนนทบุรี และจุดตรวจควบคุมการแพร่ระบาดโควิด-19 ถนนพหลโยธินขาออก ตำบลคลองหนึ่ง อำเภอคลองหลวง จังหวัดปทุมธานี ว่าได้มาให้กำลังใจและมอบสิ่งของสนับสนุนการทำงานให้แก่เจ้าหน้าที่ทุกภาคส่วนที่ปฏิบัติงานอย่างเข้มแข็ง ซึ่งพลเอก ประยุทธ์ จันทร์โอชา นายกรัฐมนตรี ก็ฝากมาให้กำลังใจและมีความเป็นห่วงสุขภาพเจ้าหน้าที่ผู้ปฏิบัติงาน ที่ร่วมกันบูรณาการทำงานประจำจุดตรวจตลอด 24 ชั่วโมง พร้อมชื่นชมเจ้าหน้าที่ทุกคนที่เสียสละ เพื่อป้องกันการแพร่ระบาดโรคโควิด-19 ปัจจุบันจากมาตรการต่างๆ ของรัฐบาล ทำให้เห็นผู้ติดเชื้อรายใหม่มีจำนวนลดลง แต่ทั้งนี้ก็ไม่ประมาท ได้นำเอาปัญหาของประเทศญี่ปุ่นและเกาหลีใต้มาเป็นประสบการณ์ เพื่อไม่ให้เกิดการแพร่ระบาดซ้ำอีกจากรายงานของเจ้าหน้าที่ประจำจุดตรวจ พบว่าที่จังหวัดนนทบุรี มีด่านใหญ่ที่ตรวจโรคโควิด -19 จำนวน 3 ด่าน และด่านย่อยควบคุมการฝ่าฝืนคำสั่งเคอร์ฟิวอีก 8 ด่าน ขณะที่ด่านตรวจควบคุมการแพร่ระบาดโควิด-19 บนถนนพหลโยธินขาออก ตำบลคลองหนึ่ง อำเภอคลองหลวง จังหวัดปทุมธานี เป็น 1 ใน 3 ด่านใหญ่ของจังหวัดปทุมธานี และมีด่านย่อยอีก 11 ด่าน สถานการณ์ภาพรวมเป็นไปด้วยความเรียบร้อย ประชาชนให้ความร่วมมือกับมาตรการต่างๆ ของรัฐบาลอย่างเคร่งครัด